
	Amendamente la un proiect de act

	Amendamentele Parlamentului prezentate pe două coloane
Textul eliminat este evidențiat prin caractere cursive aldine în coloana din stânga. Textul înlocuit este evidențiat prin caractere cursive aldine în ambele coloane. Textul nou este evidențiat prin caractere cursive aldine în coloana din dreapta.
În primul și în al doilea rând din antetul fiecărui amendament se identifică fragmentul vizat din proiectul de act supus examinării. În cazul în care un amendament vizează un act existent care urmează să fie modificat prin proiectul de act, antetul conține două rânduri suplimentare în care se indică actul existent și, respectiv, dispoziția din acesta vizată de modificare. 
Amendamentele Parlamentului prezentate sub formă de text consolidat

Fac excepție de la regulă și nu se evidențiază modificările de natură strict tehnică efectuate de serviciile competente în vederea elaborării textului final.

PROIECT DE REZOLUȚIE LEGISLATIVĂ A PARLAMENTULUI EUROPEAN
referitoare la propunerea de regulament al Parlamentului European și al Consiliului privind aplicarea regimurilor aplicabile produselor originare din anumite state care fac parte din grupul statelor din Africa, zona Caraibelor și Pacific (ACP) prevăzute în acordurile de stabilire sau care duc la stabilirea Acordurilor de parteneriat economic (reformare)
(COM(2015)0282 – C8-0154/2015 – 2015/0128(COD))
(Procedura legislativă ordinară – reformare)
Parlamentul European,
–
având în vedere propunerea Comisiei prezentată Parlamentului European și Consiliului (COM(2015)0282),
–
având în vedere articolul 294 alineatul (2) și articolul 207 alineatul (2) din Tratatul privind funcționarea Uniunii Europene, în temeiul cărora propunerea a fost prezentată de către Comisie (C8-0154/2015),
–
având în vedere articolul 294 alineatul (3) din Tratatul privind funcționarea Uniunii Europene,
–
având în vedere Acordul interinstituțional din 28 noiembrie 2001 privind utilizarea mai structurată a tehnicii de reformare a actelor legislative
,
–
având în vedere scrisoarea din 16 septembrie 2015 a Comisiei pentru afaceri juridice adresată Comisiei pentru comerț internațional, în conformitate cu articolul 104 alineatul (3) din Regulamentul său de procedură,
–
având în vedere articolele 104 și 59 din Regulamentul său de procedură,
–
având în vedere raportul Comisiei pentru comerț internațional (A8-0010/2016),
A.
întrucât grupul de lucru consultativ al serviciilor juridice ale Parlamentului European, Consiliului și Comisiei consideră că propunerea Comisiei nu conține nicio modificare de fond în afara celor care au fost identificate ca atare în propunere și întrucât, în ceea ce privește codificarea dispozițiilor neschimbate din actele precedente cu respectivele modificări, propunerea se limitează la o simplă codificare a actelor existente, fără modificări de fond ale acestora,
1.
adoptă poziția sa în primă lectură, preluând propunerea Comisiei și ținând seama de recomandările grupului de lucru consultativ al serviciilor juridice ale Parlamentului European, Consiliului și Comisiei;
2.
solicită Comisiei să îl sesizeze din nou în cazul în care intenționează să modifice în mod substanțial propunerea sau să o înlocuiască cu un alt text;
3.
încredințează Președintelui sarcina de a transmite Consiliului și Comisiei, precum și parlamentelor naționale poziția Parlamentului.
EXPUNERE DE MOTIVE
Propunerea Comisiei se referă la codificarea și reformarea Regulamentului (CE) nr. 1528/2007 al Consiliului, așa-numitul „Regulament privind accesul pe piață” (RAP), care reglementează importurile de produse originare din anumite țări din ACP. Acest instrument cu caracter temporar oferă acces fără taxe vamale și fără contingente pe piața UE pentru produsele originare din țările din ACP care nu se încadrează în categoria țărilor cel mai puțin dezvoltate în perioada premergătoare încheierii și aplicării respectivelor acorduri de parteneriat economic (APE) compatibile cu normele OMC înainte de 1 octombrie 2016. Anexa 1 la RAP conține, în prezent, 27 de țări.
Scopul exercițiului de codificare este acela de a asigura transparența, claritatea și simplificarea legislației UE după ce un instrument juridic inițial a fost modificat de numeroase ori. De la adoptarea sa în 2007, Regulamentul privind accesul pe piață a fost deja modificat de nouă ori, inclusiv prin exercițiul de aliniere ulterior intrării în vigoare a Tratatului de la Lisabona conform Actului Omnibus privind comerțul II și regulamentelor delegate ulterioare ale Comisiei (a se vedea anexa III la propunerea Comisiei). Prin urmare, codificarea are un rol esențial în asigurarea clarității și a lizibilității regulamentului.
Metoda reformării este folosită deoarece este necesar să se facă anumite modificări limitate de fond cu privire la articolul 3 alineatul (4) și la articolul 22 în vigoare în prezent.
Modificarea propusă cu privire la articolul 3 alineatul (4) ar conferi Comisiei competența de a adopta acte delegate în vederea stabilirii regimului aplicabil produselor originare din Africa de Sud de îndată ce dispozițiile aplicabile din Acordul pentru comerț, dezvoltare și cooperare (TDCA) dintre UE și Africa de Sud sunt înlocuite de dispozițiile aplicabile din APE dintre UE și Comunitatea de Dezvoltare a Africii Australe (SADC), încheiat la 15 iulie 2014.
La articolul 22, ar trebui eliminată o referire inutilă la articolul 134 din Tratatul de instituire a Comunității Europene, deoarece acest articol a fost abrogat prin Tratatul de la Lisabona. 
Având în vedere considerațiile de mai sus și avizul favorabil al Comisiei pentru afaceri juridice, în care se confirmă faptul că propunerea nu este decât o simplă codificare și se limitează la modificările de fond stabilite, raportorul recomandă adoptarea propunerii Comisiei fără nicio modificare.
ANEXĂ: SCRISOAREA COMISIEI PENTRU AFACERI JURIDICE
Ref. D(2015)40901
Bernd Lange
Președintele Comisiei pentru comerț internațional
ASP 12G205
Bruxelles
Subiect: Propunerea de regulament al Parlamentului European și al Consiliului privind aplicarea regimurilor aplicabile produselor originare din anumite state care fac parte din grupul statelor din Africa, zona Caraibelor și Pacific (ACP) prevăzute în acordurile de stabilire sau care duc la stabilirea Acordurilor de parteneriat economic (reformare)
COM(2015)0282 – C8-0154/2015 – 2015/0128(COD))
Stimate domnule președinte,
Comisia pentru afaceri juridice a examinat propunerea menționată anterior, în conformitate cu articolul 104 privind reformarea, introdus în Regulamentul de procedură al Parlamentului.
La alineatul (3) al articolului respectiv se prevăd următoarele: 
„În cazul în care comisia competentă pentru chestiuni juridice consideră că propunerea nu implică nicio modificare de fond în afara celor identificate ca atare, aceasta informează comisia competentă cu privire la acest lucru.
În acest caz, în afara condițiilor stabilite la articolele 169 și 170, în cadrul comisiei competente pentru subiectul în cauză sunt admisibile doar amendamentele referitoare la acele părți din propunere care conțin modificări.
Cu toate acestea, în cazul în care, în conformitate cu punctul 8 din Acordul interinstituțional, comisia competentă intenționează să depună amendamente referitoare la părțile codificate ale propunerii, aceasta notifică imediat intenția sa Consiliului și Comisiei, iar aceasta din urmă informează comisia, înainte de votul în temeiul articolului 58, cu privire la poziția sa privind aceste amendamente și dacă intenționează sau nu să retragă propunerea de reformare.”
Având în vedere avizul Serviciului juridic, ai cărui reprezentanți au participat la reuniunile grupului de lucru consultativ care a examinat propunerea de reformare, și ținând cont de recomandările raportorului pentru aviz, Comisia pentru afaceri juridice consideră că propunerea în cauză nu conține nicio modificare de fond în afara celor care au fost identificate ca atare în propunere și că, în ceea ce privește codificarea dispozițiilor neschimbate din actele precedente cu respectivele modificări, propunerea se limitează la o simplă codificare a actelor existente, fără modificări de fond ale acestora.
În concluzie, la reuniunea sa din 15 septembrie 2015, Comisia pentru afaceri juridice a decis în unanimitate, cu 22 de voturi pentru
, să recomande Comisiei pentru comerț internațional, în calitatea sa de comisie competentă în fond, să examineze propunerea menționată mai sus în conformitate cu articolul 104.
Cu deosebită considerație,
Pavel Svoboda
Anexă: Avizul grupului de lucru consultativ
ANEXĂ: AVIZUL GRUPULUI DE LUCRU CONSULTATIV AL SERVICIILOR JURIDICE ALE PARLAMENTULUI EUROPEAN, CONSILIULUI ȘI COMISIEI 

al serviciilor juridice


Bruxelles, 10 august 2015
AVIZ

ÎN ATENȚIA
PARLAMENTULUI EUROPEAN

CONSILIULUI

COMISIEI
Propunerea de regulament al Parlamentului European și al Consiliului privind aplicarea regimurilor aplicabile produselor originare din anumite state care fac parte din grupul statelor din Africa, zona Caraibelor și Pacific (ACP) prevăzute în acordurile de stabilire sau care duc la stabilirea Acordurilor de parteneriat economic (reformare)
COM(2015)0282 din 10.6.2015 – 2015/0128(COD)
Având în vedere Acordul interinstituțional din 28 noiembrie 2001 privind utilizarea mai structurată a tehnicii de reformare a actelor legislative, în special punctul 9, grupul de lucru consultativ, alcătuit din reprezentanți ai serviciilor juridice din cadrul Parlamentului European, al Consiliului și al Comisiei, s-a întrunit la 25 iunie 2015 în vederea examinării, printre altele, a propunerii menționate anterior prezentate de Comisie.
În cadrul acestei reuniuni
, în urma examinării propunerii de regulament al Parlamentului European și al Consiliului de reformare a Regulamentului Consiliului (CE) nr. 1528/2007 din 20 decembrie 2007 privind aplicarea regimurilor aplicabile produselor originare din anumite state care fac parte din grupul statelor din Africa, zona Caraibelor și Pacific (ACP) prevăzute în acordurile de stabilire sau care duc la stabilirea Acordurilor de parteneriat economic, grupul de lucru consultativ a stabilit, de comun acord, următoarele:
1. La articolul 5, cuvântul „examinare” și numărul articolului „21 alineatul (5)”, ambele fiind marcate cu săgeți de adaptare, ar fi trebuit să fie marcate prin utilizarea fondului gri, folosit în general pentru identificarea modificărilor de fond din propunerile de reformare.
2. La titlul articolului 7, cuvintele „contingent tarifar cu taxe vamale zero” ar trebui eliminate.
3. La titlul articolului 8, cuvintele „contingent tarifar cu” ar trebui eliminate.
4. La articolul 21 alineatul (1), trimiterea la „articolul 4 alineatul (1) din Regulamentul (CE) nr. 260/2009 ” ar trebui adaptată, devenind trimitere la „articolul 3 alineatul (1) din Regulamentul (UE) nr. 2015/478 al Parlamentului European și al Consiliului”.
În urma examinării propunerii, grupul de lucru consultativ a ajuns, de comun acord, la concluzia că propunerea nu conține nicio modificare de fond în afara celor care au fost identificate ca atare. Grupul de lucru consultativ a constatat, de asemenea, că, în ceea ce privește codificarea dispozițiilor neschimbate din actul precedent cu respectivele modificări de fond, propunerea se limitează la o simplă codificare a actului juridic în forma sa actuală, fără modificări de fond ale acestuia.
F. DREXLER


H. LEGAL


L. ROMERO REQUENA
Jurisconsult


Jurisconsult


Director general

